Kansalaisaloitteen tiedot

Aloitteen sisältö

Me aloitteen allekirjoittajat vaadimme eduskuntaa / valtioneuvostoa aloittamaan lainvalmistelutyön eutanasialiansäädännöstä. Lainsäädännön tulee sallia aktiivisen kuolinavun antamisen vakavasti sairaalle kansalaiselle kun kaikki mahdollinen lääketieteellisesti on tehty ja parantavaa hoitoa sairauteen ei ole enää olemassa sekä jäljellä on vain suuri fyysinen ja henkinen kärsimys.



Eutanasialainsäädäntö antaa yksilölle mahdolllisuuden avoimesti päättää oman kuolemansa ajankohdasta kun jäljellä on epäinhimillinen kärsimys. Tärkeää ja ehdotonta lainvalmistelussa on määritellä aktiivinen kuolinapu vain itse itseään koskevaksi. Ei koskaan toiselle toisen puolesta. Eutanasiaratkaisun voisi siis yksilö tehdä vain itselleen.



Tällä hetkellä avustettu itsemurha ei ole rikos Suomen lain mukaan, mutta Suomessa ei ole olemassa tahoja / klinikoita missä avustetun itsemurhan voisi tehdä. Siispä epätoivoiset vakavasti sairaat ihmiset tekevät "salassa" omia ratkaisujaan.



On epäinhimillistä, että Suomessa ei ole mahdollisuutta vakavasti sairaiden ja suurta kärsimystä potevien saada aktiivista kuolinapua. Tällä kansalaisaloitteella eutanasiakysymys halutaan saattaa eduskunnan sekä valtioneuvoston käsittelyyn ja me allekirjoittaneet edellytämme eduskuntaa sekä valtioneuvostoa aloittamaan lainvalmistelun aktiivisen kuolinavun sallimiseksi Suomessa.



Suomessa eutanasiasta keskustellaan usein. Viimevuosien aikana tehdyt mielipidemittaukset osoittavat vahvasti suomalaisten kannattavan eutanasialainsäädännön aikaansaamista Suomeen. Mittaukset pääsääntöisesti osoittavat noin 70% kannatusta lainsäädännön puolesta.



Marraskuussa Ylen Ajankohtainen kakkonen kysyi sosiaali- ja terveysvaliokunnan jäseniltä pitäisikö eutanasia sallia Suomessa. Ylen mukaan valiokunta suhtautui varovaisen myönteisesti eutanasian sallimiseen Suomessa.



Poliittisista puolueista vihreät ovat vuonna 2012 linjanneet periaateohjelmaansa myönteisen kannan eutanasiaan.



Myös Demarinuoret ovat ilmaisseet joitakin vuosia sitten myönteisen kannan eutanasiaan. Tasavallan presidentti Sauli Niinistö on ilmaissut kannattavansa eutanasiaa.



Tällä kansalaisaloitteella ei haluta väheksyä hyvää ja laadukasta saattohoitoa sekä palliatiivista eli oireenmukaista hoitoa. On ensiarvoisen tärkeää, että Suomessa turvataan tasa-arvoisesti riittävä ja monipuolinen kivunhoito sekä henkinen turva. Valitettavasti tämä ei tällä hetkellä toteudu kaikkinensa tasa-arvoisesti Suomessa saattohoitosuosituksista huolimatta. Saattohoito ja eutanasialainsäädäntö eivät sulje toisiaan pois.

---------------------------------------------------------------------



Lain valmistelussa on tärkeää huomioida seuraavia asioita.



Potilaan on oltava oikeustoimikelpoinen.

Potilaalla on parantumaton ja kuolemaan johtava sairaus.



Potilaalla on jatkuvia ja hänelle kestämättömiä kipuja, joita ei voida edes hyvällä terminaalihoidolla ja kivunlievityksellä helpottaa



Vaikka potilaan fyysisiä kipuja voitaisiinkin osin tai jopa kokonaan erittäin vahvalla lääkityksellä helpottamaan, hän kokee tällöin hyvin voimakasta ahdistusta ja psyykkistä tuskaisuutta.



Potilasta on informoitu huolellisesti ja kattavasti hänen tilanteestaan, hänen sairautensa ennusteesta sekä kivunlievityksen mahdollisuuksista.



Potilaalla ja lääkärillä on yhteinen käsitys siitä, että mielekkäitä ja riittävästi kipuja lievittäviä hoitokeinoja sairauteen ei ole.



Potilas itse esittää toistuvasti halunsa kuolinavun saamiseksi ilman, että häntä on siihen painostettu tai johdateltu.



Lääkäri konsultoi ainakin yhtä ulkopuolista lääkäriä, joka tapaa potilaan henkilökohtaisesti ja arvioi potilaan tilanteen.



Lääkärien on voitava arvioida, että potilas ei ole oikeustoimikelvoton ja / tai kärsi sellaisesta psykiatrisesta sairaudesta, joka estäisi häntä ymmärtämästä päätöksensä todellisen merkityksen.



Kuolinavun voi antaa ainoastaan virallinen lääkäri, jonka on valvottava potilasta siihen saakka, kunnes hän on ko. avun saatuaan kuollut.